De siste ti årene har Stabæk produsert en enorm rekke gode fotballspillere. Nå er enda flere på vei, klare for å prege årets Eliteserie.

Av Jørgen Tjærnås, NordicBets fotballekspert

Anders Trondsen, Morten Thorsby, Birger Meling, Vegar Eggen Hedenstad, Jørgen Skjelvik, Thomas Rogne, Bjørnar Holmvik, Herman Stengel, Luc Kassi, Mande Sayouba, Mikkel Diskerud, Ola Kamara. Ikke alle har slått gjennom i Stabæk. Men listen over spillere som de siste ti årene har gått fra Stabæks reservelag til å bli profiler i norsk fotball er imponerende. Og det er absolutt ingen grunn til å tro at det skal ta slutt nå. Tvert i mot.

Da Norsk Toppfotballs prestisjeprosjekt med akademiklassifisering ble presentert i desember var det Stabæk som hadde den høyeste poengsummen. Og spesielt på det som av mange har vært regnet som Stabæks store fortrinn scoret klubben godt – samarbeid med skole.

At Stabæk tok over samarbeidet med NTG i 2009, etter at skolen hadde samarbeidet med Lyn i mange år, har vist seg å være en suksesshistorie. Stabæk har gjennom avtalen fått tilgang på talenter de ellers aldri ville fått, slik som Hedenstad og Trondsen. I tillegg kan man sammen med NTG skreddersy en hverdag og et opplegg som er best mulig for spillerne. Flere klubber har lignende samarbeid med andre skoler, men NTGs rykte som nummer en er fortsatt ikke truet. Og Stabæks vilje og evne til å slippe til unge spillere gjør det ikke dårligere.

– Stabæk er den klubben i Norge som er best på samarbeid mellom skole og fotball. De har et godt samarbeid med NTG U (ungdomsskole) og NTG (videregående skole) og er den eneste klubben som har hele kjeden i utviklingsløpet utdanning og fotball, sa Espen Olafsen i Norsk Toppfotballsenter til Budstikka i desember, og la til at det ikke var mange klubber i hele verden som kunne vise til et lignende samarbeid.

Totalt kan samarbeidet Stabæk/NTG vise til ni spillere som har fått a-landskamper, 43 med u-landskamper og 36 som har A-kamper for Stabæk. Rett og slett imponerende.

Se opp for disse

I fjor var Hugo Vetlesen en åpenbaring for Stabæk. Den kreative midtbanespilleren, som utrolig nok ikke kom med i G17-landslagstroppen til EM, var så god at Stabæk skal ha mottatt bud på tosifret antall millioner kroner i vinter. Men Vetlesen virker å ha hodet på rett plass, og valgte etter dialog med klubben å bli værende på Nadderud.

Legg også til Andreas Hanche-Olsen og Jeppe Moe, som sømløst er løftet opp fra eget juniorlag, via spill for andrelaget, og til å bli selvskrevne, lokale brikker på laget. Nå kommer neste generasjon.

Se først og fremst opp for Ola Brynhildsen. Den kjappe angriperen fikk fem seriekamper på slutten av 2017-sesongen, noe som ga mål både borte mot Odd og hjemme mot Sogndal. I vinter har han sett ut en YouTube-video satt på 1.5 ganger normal hastighet. Fem mål på fire kamper, sjanseskapende, bevegelig og klok. Brynhildsen har så langt vært vinterens spiller i norsk fotball (noe som rett nok ikke betyr all verden når alvoret starter i mars), og har alle muligheter til å bli en hit i år.

Også Tobias Børkeeiet, som er oppvokst en langpasning fra Nadderud og aldri har spilt for en annen klubb, som fort hadde fått en rolle dypt på midtbanen om serien startet i morgen. En fysisk solid spiller som også kan brukes som midtstopper, og som har sett solid ut når han har fått sjansen i vinter. Emil Bohinen, sønn av Lars, fikk tre korte innhopp i fjor, og den kreative midtbanespilleren kan få mer spilletid i år – men må kjempe mot Vetlesen og nesten like unge John Hou Sæter. Breddeholder Morten Renå Olsen er en annen spiller som fort får spilletid i år, men må først og fremst utkonkurrere et par år eldre Jeppe Moe da.

Gyllen generasjon

Litt lengre bak i rekka kommer en Stabæk-generasjon som det lenge har gått gjetord om. G16-laget vant NM-finalen mot Viking i utklassingsstil i Telenor Arena i november, og det er to av de yngste fra laget det er størst forhåpninger til. Både midtstopper Nicolas Pignatel fra Lommedalen og spissen Herman Geelmuyden er to av de mest spennende ungguttene vi har her til lands, og begge 2002-modellene er allerede en del av a-lagstroppen.

At Stabæks juniorer er gode viste de da Lyn ble snytt for opprykket fra 3.divisjon sist sesong. Dermed er Stabæk kun ett av tre lag (sammen med Odd og Vålerenga) med andrelag i 2.divisjon kommende sesong. Og det etter en sesong hvor andrelaget som regel hadde null eller én overårig spiller med seg til kamp.

For Stabæk har det vært en visjon og en drøm å kunne stille med et lag som er helt egenprodusert. Det er et hårete mål, og årets stall trenger definitivt mer erfaring og muskler enn at det ville vært klokt (Steinar Strømnes er således en ypperlig signering), men det er ikke altfor langt unna at det kunne gått ok i 2018. Og framtiden ser enda lysere ut.

Tagger

Kommentarer

Relaterte Artikler